ddrg/super_eurlex huggingface dataset:
DA Den Europæiske Unions Tidende CE 78/813

(2004/C 78 E/0862)

SKRIFTLIG FORESPØRGSEL E-3436/03

af Antonio Di Pietro (ELDR) til Kommissionen

(20. november 2003)

Om: Harmonisering af det europæiske energimarked

Selskabet »Portovesme s.r.l.«, som er beliggende i Portovesme i Cagliari-området, er den største italienske producent af ikke-jernholdige metaller, bly og zink.

Denne virksomhed er i øjeblikket en af de mest moderne og bedst integrerede metalvirksomheder i Europa, men for at kunne fungere har den behov for store mængder energi, som den — hvis man udtrykker det i den tidligere møntenhed — på Sardinien må betale ca. 120-130 lire for pr. kWh, medens virksomheder i denne sektor i andre EU-medlemsstater, som f.eks. Frankrig eller Tyskland, kun betaler et beløb svarende til ca. 50-60 lire pr. kWh.

Under så uretfærdige forhold er »Portovesme s.r.l.« ikke længere konkurrencedygtig, og man regner derfor med at skulle afskedige 1 500 personer. Udsigten hertil gør den beskæftigelsesmæssige situation på Sardinien, som allerede i forvejen er prekær, endnu mere dramatisk.

Mener Kommissionen ikke, at den ufuldstændige harmonisering inden for energisektoren bevirker disse åbenbare fordrejninger af markedet? Hvorledes agter den at afbøde denne alvorlige situation?

Ud over langsigtede løsninger er det da muligt at gribe ind i det foreliggende tilfælde til støtte for »Portovesme s.r.l.« under henvisning til øområders særlige behov?

Svar afgivet på Kommissionens vegne af Loyola de Palacio

(16. januar 2004)

Ifølge den endelige rapport fra den tiende (italienske) parlamentskommission, som har foretaget en omfattende undersøgelse af energisektorens situation og udsigter, er der navnlig følgende grunde til den højere energipris i Italien sammenlignet med de øvrige medlemsstater:

a) et marked, som stadig ikke er konkurrencepræget nok

b) valget af dyrere brændstoffer

c) kraftværkernes ringe omdannelsesgrad.

Kommissionens indsats har i flere år fokuseret på det første problem, og Rådet og Parlamentet har nu vedtaget to direktiver (1) på området, som i høj grad tilskynder til udvikling af et effektivt og konkurrencedygtigt marked for elektricitet i hele EU. Dette skulle med tiden bidrage til en væsentlig reduktion af forskellen mellem priserne på elektricitet i medlemsstaterne. Det er dog næppe sandsynligt, at prisforskellene helt vil forsvinde, fordi de resterende grunde vedrører national energipolitik, der i overensstemmelse med nærhedsprincippet sorterer under medlemsstaterne.

(1) Europa-Parlamentets og Rådets direktiv 96/92/EF af 19. december 1996 om fælles regler for det indre marked for elektricitet, EFT L 27 af 30.1.1997. Europa-Parlamentets og Rådets direktiv 2003/54/EF af 26. juni 2003 om fælles regler for det indre marked for elektricitet og om ophævelse af direktiv 96/92/EF — Erklæringer vedrørende nedluknings- og affaldsforvaltningsaktiviteter, EUT L 176 af 15.7.2003, som skal gennemføres af medlemsstaterne senest den 1. juli 2004.
DA Den Europæiske Unions Tidende CE 78/297

(2004/C 78 E/0299)

SKRIFTLIG FORESPØRGSEL E-3535/03

af José Ribeiro e Castro (UEN) til Kommissionen

(28. november 2003)

Om: Humana Milchunion — børns sundhed

Ifølge den israelske presse har den tyske virksomhed, Humana Milchunion, som fremstiller en modermælkserstatning til spædbørn på basis af soja til den israelske virksomhed Remedia, erkendt at være ansvarlig for manglende B1-vitamin og for fejl i forbindelse med kontrollen af dette produkt. Det er det israelske sundhedsministeriums opfattelse, at det manglende B1-vitamin var årsagen til tre spædbørns død og for skader på centralnervesystemet hos flere andre spædbørn. På nuværende tidspunkt formodes det, at antallet af børn, der er berørt heraf, er på hen ved tyve.

Ifølge oplysningerne i pressen har virksomheden Humana erkendt, at et uafhængigt laboratorium havde påvist, at Humana's formel »Super Soya 1« kun indeholder 29-37 mikrogram B1-vitaminer pr. 100 gram, mens der på etiketten oplystes, at indholdet var på 385 mikrogram. Virksomheden tilføjede, at den fuldt ud ville deltage i den israelsk-tyske efterforskning i sagen, og at den ønskede, at de ansvarlige blev straffet for de påviste fejl.

Ifølge Remedia skal ændringen af formlen være forårsaget af den fejlagtige konklusion, at soja allerede i sig selv indeholder tilstrækkelige mængder B1, og at der derfor ikke var nogen grund til at forøge indholdet af dette stof.

Tilsyneladende blev problemet i første række registreret i Israel, fordi Humana Milchunion, som planlagde at gennemføre ændringen af formlen i alle sine produkter, begyndte med at ændre udvalget af kosherprodukter henvendt til det israelske marked, idet denne formel var særligt populær blandt de ortodokse jøder.

De tyske myndigheder har på baggrund af afsløringerne i Israel indledt deres egne undersøgelser af virksomheden Humana og de forbrugere, som den forsyner.

Kommissionen bedes besvare følgende spørgsmål:

— hvilke oplysninger har den om, hvorvidt det nævnte produkt findes på det europæiske marked?

— hvilke skridt har den taget eller agter den at tage for at advare forbrugerne og især de jødiske samfund, hvor det er almindeligt at anvende disse produkter, mod den fare de eventuelt udsætter sig for?

— hvilke kontakter har den taget til Staten Israel og til de berørte virksomheder?

Svar afgivet på Kommissionens vegne af David Byrne

(16. januar 2004)

Kommissionen har modtaget oplysninger fra den tyske levnedsmiddelkontrol om, at det pågældende produkt udelukkende blev eksporteret til Israel. Derudover kontaktede Kommissionen de israelske myndigheder gennem Kommissionens delegation for at indhente oplysninger fra dem om eventuel omfordeling fra Israel til medlemsstaterne.

På grundlag af disse oplysninger ser Kommissionen ingen tegn på, at det pågældende produkt nogensinde har været til stede på Fællesskabets marked.

Selv om det pågældende produkt ikke blev distribueret inden for EU, informerede Kommissionen medlemsstaterne om denne sag, for at de kunne træffe de fornødne foranstaltninger for om nødvendigt at informere forbrugerne.
DA Den Europæiske Unions Tidende CE 78/662

(2004/C 78 E/0706)

SKRIFTLIG FORESPØRGSEL E-3872/03

af Alexander de Roo (Verts/ALE) til Kommissionen

(16. december 2003)

Om: Virkninger af EU's støtte til omledningsprojektet Júcar-Vanalopó

I aftalen af 13. juli 2001 mellem brugerne af Júcar-Vinalopó-kanalen og den statslige virksomhed Aguas del Júcar S.A. står der udtrykkeligt, at hverken den spanske stats investeringer eller EU's støtte, som betegnes som »restinvesteringen« vil få virkninger for aftalens klausul III, litra c). Dette beløb vil ikke få virkninger for brugerne, hverken i forbindelse med vandpris, afskrivning, udnyttelsesomkostninger eller andet.

Mener Kommissionen ikke, at en sådan anvendelse af EU-tilskud strider imod følgende EU-forpligtelser: åbenhed i forvaltning og anvendelse af EU-midler (betragtning 26 og 57 og artikel 17-29, 34, 36 og 46 i forordning nr. (EF) 1260/1999 (1)), forbuddet mod at fordreje konkurrencen i det indre marked gennem statsstøtte (artikel 87, TEF), beskyttelsen af Fællesskabets finansielle interesser (artikel 280, TEF) og forpligelsen til økonomisk gennemsigtighed og hensyntagen til princippet om dækning af omkostninger ved forsyningspligtydelser i forbindelse med vand (artikel 9 og bilag III i direktiv 2000/60/EF (2))?

Den spanske kammeradvokat erkender selv i et responsum af 2. juni 2003, at arten af offentlige midler ikke har betydning for spørgsmålet om medtagelse af EU-støtte til vandbygningsprojekter i afgifter for regulering og anvendelse af vand.

Det skal desuden tages i betragtning, at 35 hm3 årligt ud af den samlede mængde på 80 hm3, der skal omledes, vil blive anvendt til vandforsyning i byerne, hvor det i mange år har været sædvane, at brugerne betaler anlægsinvesteringerne over afgifterne. For Alicantes og Marína Bajas vedkommende skal de nye forsyninger først og fremmest tilfredsstille den øgede efterspørgsel på turisområdet. Det betyder, at Kommissionen yder gavebistand til den spanske turistsektor. Kan Kommissionen acceptere denne situation?

Svar afgivet på Kommissionens vegne af Michel Barnier

(4. februar 2004)

Kommssionen er i færd med at indhente de oplysninger, der er nødvendige for at besvare spørgsmålet, og skal meddele resultatet af sine efterforskninger, så snart det foreligger.

(1) EFT L 161 af 26.6.1999, s. 1.

(2) EFT L 327 af 22.12.2000, s. 1.
DA Den Europæiske Unions Tidende CE 88/144

(2004/C 88 E/0152)

SKRIFTLIG FORESPØRGSEL P-3402/03

af Anna Karamanou (PSE) til Kommissionen

(11. november 2003)

Om: »Krydsamputation« af en 16-årig dreng i Sudan

Ifølge en rapport fra Amnesty International for nylig har en domstol i Sudan idømt en 16-årig dreng, der var mistænkt for væbnet angreb, en straf i form af »krydsamputation« (dvs. afhugning af højre hånd og af venstre fod). Hvis dommen stadfæstes, vil den blive fuldbyrdet med det samme.

Amputationsstraf udgør i alt væsentligt tortur og repræsenterer en særdeles alvorlig overtrædelse af menneskerettighederne. I den forbindelse må der mindes om, at Sudan har ratificeret en række konventioner om beskyttelse af menneskerettighederne og forbud mod tortur. Der idømmes ikke sjældent straffe af denne art i et land, hvor bestemmelser i den islamiske lov (Sharia) er indarbejdet i retssystemet og straffeloven.

Hvilke skridt vil Kommissionen tage for at udvirke, at den sudanske regering ikke alene opsætter denne konkrete dom, men også afskaffer tortur, for at sikre, at Sudan retter sig efter konventionerne om beskyttelse af menneskerettighederne, som det har undertegnet?

Svar afgivet på Kommissionens vegne af Poul Nielson

(10. december 2003)

Anvendelsen af korporlig afstraffelse har gentagne gange været genstand for henvendelser til regeringen i Sudan inden for rammerne af den politiske dialog mellem EU og Sudan, i hvilken menneskerettighederne udgør et af de væsentligste elementer. Regeringen i Khartoum har som regel svaret undvigende og påpeget, at Sharia er og bliver retsgrundlaget i Sudan. Dette bekræftedes også, i det mindste hvad angår den nordlige og centrale del af landet, i Machakos protokollen af juli 2002, der udgør en vigtig milepæl i fredsprocessen, som EU generelt støtter.

Kommissionen vil anmode sin delegation i Khartoum om at undersøge omstændighederne og detaljerne i den sag, som Amnesty International henviser til, og gøre EU-trojkaen opmærksom på sagen med henblik på at tage den op under besøget i Khartoum i december 2003.
—

Kroatien: Fællesskabet anerkendte Kroatien i januar 1992, hvad der dog på grund af krigen og landets manglende evne til at opfylde kravene om demokrati ikke umiddelbart gav anledning til økonomisk bistand og etablering af kontraktforhold. Derfor blev beslutningen om at indlede forhandlinger om en samarbejdsaftale og at udvide Phare-programmet suspenderet, indtil Kroatien viste tydelig vilje til at respektere demokratiske principper og menneskerettigheder. Først i år 2000, da den nye regering klart forpligtede sig til at følge disse principper, besluttede EU at indlede forhandlinger om en stabiliserings-og associeringsaftale og at yde fællesskabsstøtte.
3.

Er det foreneligt med København-kriterierne, når der i en eller flere medlemsstater eller dele deraf opretholdes en form for stabilitet ved at forfølge de personer, der ønsker at gøre brug af ytringsfriheden, ved at umuliggøre offentliggørelse af lovlige oppositionsaviser, at forbyde politiske og andre organisationer, på forhånd at erklære det for ulovligt at oprette nye organisationer, som sætter sig ind for lignende målsætninger som de allerede forbudte organisationer, at beslaglægge organisationers lovlig erhvervede midler, at gøre det umuligt at demonstrere mod sådanne indgreb eller ved kraftigt at forøge antallet af personer, der holdes fængslet af ovennævnte grunde?
DA Den Europæiske Unions Tidende CE 88/339

(2004/C 88 E/0345)

SKRIFTLIG FORESPØRGSEL E-1180/03

af Marco Pannella (NI), Emma Bonino (NI), Marco Cappato (NI), Gianfranco Dell'Alba (NI) og Benedetto Della Vedova (NI) til Kommissionen

(1. april 2003)

Om: Hemmeligt vietnamesisk fængsel etableret ved grænsen til Cambodja til tilbageholdelse af personer tilhørende Montagnard-stammen, som er blevet repatrieret efter at have anmodet om asyl, og tilfælde af arrestationer, tortur og forsvindinger

Det forlyder fra forskellige uafhængige observatører, at den vietnamesiske regering har etableret et hemmeligt fængsel ved grænsen til Cambodja i Mokdeng-distriktet i Provinsen Pleiku, hvor den 773. militære division og den 721. militære brigade tilbageholder 28 flygtninge tilhørende Montagnard-stammen (Degar), som er blevet repatrieret fra Cambodja.

Den 12. februar 2003 arresterede det vietnamesiske politi N'Gran (39 år, fra Buon Dak R'la i Dak Mildistriktet i Provinsen Dak Lac) og førte ham til fængslet i Buonmathuot, fordi han var i besiddelse af en mobiltelefon, der ifølge regeringen tjente til at holde kontakt til personer tilhørende Montagnard-stammen, som bor i USA; N'Grans fysiske tilstand kendes ikke.

Den 13. februar 2003 omkring kl. 22.00 arresterede det vietnamesiske politi Y-Dhem Nie (36 år, fra Buon Ea Kao i Buonmathuot-distriktet i Provinsen Dak Lac), fordi han leverede mad til to andre Degar, som holdt sig skjult i junglen; hans opholdssted kendes ikke, og det vides ikke, i hvilken fysisk tilstand han befinder sig.

I Buonmathuot arresterede politiet den 14. februar 2003 Y-Suar (33 år, fra Buon Jun Yuh i Dak Mildistriktet i Provinsen Dak Lac); hans fysiske tilstand kendes ikke.

Den 17. februar 2003 flygtede ægteparret Y-Yan Buon Ya (37 år) og H'Powel Nie (31 år) ind i junglen for at undgå at blive arresteret af sikkerhedsstyrkerne og efterlod i denne forbindelse deres to børn H'Nong Nie (9 år) og Y-Le Nie (6 år) i hjemmet.

Den 22. februar 2003 omkring kl. 11.00 arresterede det vietnamesiske politi Y-Dhun Eban (42 år, fra Buon Krue i Krong Ana-distriktet i Provinsen Dak Lac), som holdt sig skjult for at undgå arrestation, og førte ham til fængslet i Buonmathuot. Den følgende dag blev Y-Dhun Ebans søster, H'Nget Eban, og hendes mand, Y-Lia Ken, begge 28 år, arresteret og ført til fængslet i Buonmathuot, fordi de mistænktes for at have hjulpet Y-Dhun Eban.

Kan Kommissionen på baggrund af disse detaljerede oplysninger oplyse:

1. om den agter at anmode den vietnamesiske regering om at redegøre for årsagerne til, at sikkerhedsstyrkerne systematisk arresterer og mishandler personer tilhørende Montagnard-stammen?
—

hvilke initiativer inden for samarbejdsforbindelserne kunne udgøre et seriøst og effektivt middel til at tilskynde Belarus til at respektere religionsfriheden?
DA Den Europæiske Unions Tidende CE 78/142

(2004/C 78 E/0146)

SKRIFTLIG FORESPØRGSEL E-2639/03

af Maurizio Turco (NI) til Kommissionen

(2. september 2003)

Om: Eksportrestitutioner for eksport af rør- og roesukker samt kemisk ren saccharose i fast form (KN-kode 1701) fra medlemsstater til Vatikanstaten i 1998

I sit svar på forespørgsler E-1477/03 og E-1480/03 (1) om eksportrestitutioner for eksport af landbrugsprodukter fra medlemsstater til Vatikanstaten udtalte kommissionsmedlem Fischler den 21. maj 2003, at Kommissionen er i færd med at indhente de oplysninger, der er nødvendige for at besvare spørgsmålene, og at den vil meddele resultatet af sine efterforskninger, så snart det foreligger.

Det fremgår af følgende supplerende oplysninger vedrørende eksport af rør- og roesukker samt kemisk ren saccharose i fast form (KN-kode 1701), som stammer fra henholdsvis

a) Kommissionens CAT-database (Clearance Audit Trail System), at der i 1998 eksporteredes følgende mængder til Vatikanstaten: — 110 kg fra Frankrig med en restitution på 44,18 EUR svarende til en støtte på 0,40 EUR/kg — 727 700 kg fra Italien med en restitution på 315 365,71 EUR svarende til en støtte på 0,43 EUR/kg

b) OECD's database, at der i 1998 eksporteredes følgende mængder til Vatikanstaten: — 1 371000 kg fra Italien,

c) hvilket betyder — at der i uretmæssig støtte er udbetalt 44,18 EUR for 110 kg mere, når der sammenlignes med OECD-tallene — at der ikke er anmodet om støtte svarende til 278 789,01 EUR for eksport af 643 300 kg, som kunne have nydt godt af fællesskabsstøtte.

Kan Kommissionen oplyse, hvilke tekniske årsager der ligger bag afkaldet på fællesskabsstøtte?

Er den enig i, at manglerne ved og de stadig tydeligere uoverensstemmelser mellem data fra forskellige institutionelle kilder udgør et alvorligt problem for disses troværdighed og muligvis kunne skyldes svig mod Fællesskabets finanser, eller kan den allerede nu afvise denne mulighed?

(1) EUT C 70 E af 20.3.2004, s. 45.
DA Den Europæiske Unions Tidende CE 88/88

(2004/C 88 E/0095)

SKRIFTLIG FORESPØRGSEL E-2504/03

af Esko Seppänen (GUE/NGL) til Kommissionen

(29. juli 2003)

Om: Dobbeltbeskatning af hjemvendende migranter

I april 2001 gjorde Frederik Bolkestein opmærksom på spørgsmålet om dobbeltbeskatning af pensioner, og som et eksempel på diskrimination nævnte han de forskellige beskatningsregler for henholdsvis finske og svenske pensioner. Har Kommissionen truffet foranstaltninger til at rette op på disse problemer? Hvilke resultater har Kommissionen opnået på dette område siden 2001?

Svar afgivet på Kommissionens vegne af Frits Bolkestein

(16. september 2003)

Kommissionen har i sin meddelelse om pensionsbeskatning fra april 2001 (1) prioriteret afskaffelsen af skattemæssige hindringer for grænseoverskridende ydelse af arbejdsmarkedsorienteret pension. De finske og svenske pensionsbeskatningsregler har siden været genstand for præjudicielle afgørelser truffet af EF-Domstolen (2). I begge tilfælde tog Domstolen stilling til fordel for skatteyderen og slog ned på de regler, der begrænser skatteyderens fradragsret for pensionsbidrag til udenlandske pensionskasser sammenholdt med pensionsbidrag til pensionskasser i hjemlandet. Kommissionen vil nøje overvåge, hvilke ændringer Finland og Sverige foretager af deres lovgivning som følge af dommene.

I den forbindelse bør det også nævnes, at Kommissionen har besluttet at indbringe Danmark for EF-Domstolen, og den har indledt overtrædelsesprocedurer mod syv andre medlemsstater (3). To af disse syv medlemsstater har allerede underrettet Kommissionen om, at de har taget skridt til at ændre deres lovgivning.

(1) EFT C 165 af 8.6.2001.

(2) Dom af 3.10.2002 i sag C-136/00, Danner, og dom af 26.6.2003 i sag C-422/01, Skandia/Ramstedt.

(3) Jf. IP/03/179 og IP/03/965.
DA Den Europæiske Unions Tidende CE 88/107

(2004/C 88 E/0112)

SKRIFTLIG FORESPØRGSEL E-2615/03

af Philip Claeys (NI) til Kommissionen

(28. august 2003)

Om: Kommissær Verheugens nye ansvarsområder

Kommissær Verheugen får nye beføjelser. Han skal også beskæftige sig med EU's nye nabolande, især Rusland, Ukraine, Israel og Marokko. Disse beføjelser blev tidligere udøvet af kommissær Patten med ansvar for eksterne forbindelser.

Hvorfor blev de pågældende beføjelser flyttet fra Patten til Verheugen?

Har Kommissionen til hensigt ligeledes at indføje forbindelserne med andre nabolande under betegnelsen »udvidelse« i stedet for under eksterne forbindelser?

Er Kommissionen ikke bange for, at flytningen af de ovenfor nævnte forbindelser til kommissær Verheugen, der generelt er kendt for at være ansvarlig for EU's udvidelse, vil vække falske forhåbninger hos de pågældende lande? Der kan altid opstå det indtryk, at disse også vil kunne komme i betragtning med hensyn til medlemsskab af Den Europæiske Union. Hvorledes blev de pågældende lande holdt løbende underrettet om kommissær Verheugens nye ansvarsområder?

Svar afgivet på Kommissionens vegne af Günter Verheugen

(23. september 2003)

Efter afslutningen af tiltrædelsesforhandlingerne med ti tiltrædende stater i december 2002 i København har Kommissionen lanceret en ambitiøs plan for en styrkelse af de politiske og økonomiske forbindelser med det udvidede EU's nabolande i øst og syd (1). Det blev modtaget positivt af Rådet og også af Det Europæiske Råd i Thessaloniki i juni 2003. Den 9. juli 2003 traf Kommissionen afgørelse om de interne arrangementer for sit arbejde i så henseende. Ansvaret for forbindelserne med alle de lande, der er naboer til det udvidede EU, ligger fortsat hos kommissionsmedlemmet med ansvar for eksterne forbindelser. Kommissionsmedlemmet med ansvar for udvidelsen vil lede Kommissionens arbejde med hensyn til det bredere europæiske naboskab og fremlægge politiske retningslinjer for en task force bestående af tjenestemænd fra generaldirektoraterne for eksterne forbindelser og udvidelse. Dermed sikres EU's bidrag til at skabe et område med fælles velstand og stabilitet omkring det udvidede EU, idet der i videst muligt omfang gøres brug af de erfaringer, Kommissionen har høstet fra bistanden til de tiltrædende staters forberedelser til tiltrædelsen. Det afspejler Kommissionens synspunkt om, at alle nabolandene til gengæld for deres konkrete fremskridt i overensstemmelse med fælles værdier og den faktiske gennemførelse af politiske, økonomiske og institutionelle reformer, bør tilbydes mulighed for at deltage i EU's indre marked og i andre avancerede former for samarbejde på nøgleområder af fælles interesse.

De pågældende lande er blevet underrettet herom via diplomatiske kanaler.

(1) KOM(2003) 104 endelig udg.
DA Den Europæiske Unions Tidende CE 78/136

(2004/C 78 E/0138)

SKRIFTLIG FORESPØRGSEL E-2631/03

af Maurizio Turco (NI) til Kommissionen

(2. september 2003)

Om: Eksportrestitutioner for eksport af kød af hornkvæg, fersk eller kølet (KN-kode 0201) fra medlemsstater til Vatikanstaten i 1998 — uoverensstemmelser mellem CATS-tallene og OECD-tallene

I sit svar på forespørgsler E-1477/03 og E-1480/03 (1) om eksportrestitutioner for eksport af landbrugsprodukter fra medlemsstater til Vatikanstaten udtalte kommissionsmedlem Fischler den 21. maj 2003, at Kommissionen er i færd med at indhente de oplysninger, der er nødvendige for at besvare spørgsmålene, og at den vil meddele resultatet af sine efterforskninger, så snart det foreligger.

Det fremgår af følgende supplerende oplysninger vedrørende eksport af kød af hornkvæg, fersk eller kølet (KN-kode 0201), som stammer fra henholdsvis:

a) Kommissionens CAT-database (Clearance Audit Trail System), at der i 1998 eksporteredes følgende mængder til Vatikanstaten: — 346 233 kg fra Nederlandene med en restitution på 233 566,63 EUR svarende til en støtte på 0,67 EUR/kg;

b) OECD's database, at der i 1998 eksporteredes følgende mængder til Vatikanstaten: — 314 600 kg fra Nederlandene, 240100 kg fra Italien, 329 600 kg fra Irland og 74 700 kg fra Belgien;

c) hvilket betyder — at der i uretmæssig støtte er udbetalt 21 339,43 EUR for 31 633 kg mere, når der sammenlignes med OECD-tallene, — at der ikke er anmodet om støtte svarende til 434 708,24 EUR for eksport af 644 400 kg, som kunne have nydt godt af fællesskabsstøtte.

Kan Kommissionen oplyse, hvilke tekniske årsager der ligger bag afkaldet på fællesskabsstøtte?

Er den enig i, at manglerne ved og de stadig tydeligere uoverensstemmelser mellem data fra forskellige institutionelle kilder udgør et alvorligt problem for disses troværdighed og muligvis kunne skyldes svig mod Fællesskabets finanser, eller kan den allerede nu afvise denne mulighed?

(1) EUT C 70 E af 20.3.2004, s. 45.
DA Den Europæiske Unions Tidende CE 78/543

(2004/C 78 E/0564)

SKRIFTLIG FORESPØRGSEL E-3416/03

af Mario Borghezio (NI) til Kommissionen

(18. november 2003)

Om: Eurostatskandalen — ubesvarede spørgsmål

Holder Kommissionens erklærede forpligtelse til ikke at vise nogen form for tolerance over for de ansvarlige stadig, når man ser på den seneste udvikling i Eurostatskandalen?